Komisijos reglamentas (EEB) Nr. 3164/89
1989 m. spalio 23 d.
nustatantis išsamias specialių priemonių taikymo kanapių sėkloms taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1988 m. lapkričio 24 d. Tarybos reglamentą (EEB) Nr. 3698/88, nustatantį specialias kanapių sėkloms taikytinas taisykles [1], ypač į jo 2 straipsnio 3 dalį,
kadangi pagal 1989 m. gegužės 29 d. Tarybos reglamento (EEB) Nr. 1496/89, nustatančio bendrąsias pagalbos už kanapių sėklas suteikimo taisykles [2], 2 straipsnį valstybės narės privalo taikyti kontrolės priemones, kuriomis būtų galima patikrinti, ar kanapėmis apsėtas plotas, už kurį yra pateikta paraiška pagalbai gauti, atitinka apsėtą plotą, kurio derlius yra nuimtas, ir ar yra vykdomi reikalavimai dėl svaiginančių medžiagų kiekio; kadangi dėl to visi augintojai privalo pateikti paraiškas pagalbai gauti, nurodydami jose būtiniausią informaciją, kuri leistų atlikti tokį patikrinimą; kadangi reikėtų numatyti, kad tokia patikra turėtų būti atlikta, ypač patikrinant vietoje pakankamai reprezentatyvų pagalbos paraiškų skaičių; kadangi dėl to turėtų būti nurodyta, kokią informaciją valstybės narės turėtų pateikti Komisijai;
kadangi turėtų būti numatytos specialios nuostatos tokiems atvejams, kai augintojai pateikia neteisingas deklaracijas;
kadangi siekiant supaprastinti schemos veikimą, reikėtų numatyti, kad valstybės narės turi taikyti sistemą, panašią į tą, kuri yra nustatyta 1989 m. balandžio 28 d. Komisijos reglamentu (EEB) Nr. 1164/89 [3], nustatančiu išsamias pagalbos už pluoštinius linus ir kanapes taisykles;
kadangi turėtų būti nustatytos vienodos nuostatos dėl pagalbos išmokėjimo;
kadangi teisė į pagalbą už kanapes atsiranda tuomet, kai kanapės yra išaugintos; tačiau kadangi labai sunku nustatyti tikslią išauginimo konkrečiame plote datą; kadangi patirtis rodo, kad kiekvienais metais kanapės beveik visiškai užauga vėliausiai rugpjūčio mėnesį; kadangi norint užtikrinti vienodą pagalbos schemos veikimą, perskaičiuojant pagalbos sumas nacionaline valiuta turėtų būti taikomas to mėnesio pabaigos perskaičiavimo kursas;
kadangi šiame reglamente numatytos priemonės atitinka Aliejų ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Šiame reglamente "orientacinis derlius" - kanapių sėklų derlingumas iš vieno hektaro, nustatytas konkrečiais prekybos metais viename ar keliuose vienarūšiuose auginimo plotuose.
2. Nustatant orientacinį derlių, atsižvelgiama į bendrą tipinio derlingumo tendenciją, kuri nustatoma valstybėms narėms atlikus atrankinius patikrinimus pagrindiniuose auginimo plotuose.
Tokie atrankiniai patikrinimai atliekami ūkiuose ir susiję su kanapėmis apsėtų plotų reprezentatyviu procentiniu dydžiu, taip pat atsižvelgiama į tų plotų geografinį pasiskirstymą.
3. Tarybos reglamento (EEB) Nr. 136/66/EEB [4] 38 straipsnyje nustatyta tvarka vienas ar keli vienarūšiai auginimo plotai nustatomi kiekvienais metais nuėmus derlių, atsižvelgiant į veiksnius, turinčius įtakos auginimo sąlygoms, ir remiantis ypač tais regionais, kurie yra tipiniai plotams, nuo kurių yra nuimtas derlius.
2 straipsnis
1. Pagalba suteikiama tik už plotus:
a) kurie yra užsėti visi ir nuo kurių visų yra nuimtas derlius; ir
b) už kuriuos yra pateikta:
- deklaracija apie apsėtus plotus pagal Reglamento (EEB) Nr. 1164/89 5 straipsnį,
- pagalbos paraiška pagal to reglamento 8 straipsnį ir šio reglamento 3 straipsnį; ir
c) už kuriuos, nepaisant šio reglamento 5 straipsnio 2 dalies, augintojas turi teisę gauti pagalbą, numatytą Tarybos reglamento (EEB) Nr. 1308/70 [5] 4 straipsnyje.
2. Kiekviena valstybė narė suteikia pagalbą tik už kanapių sėklas, kurių derlius yra nuimtas jų teritorijoje.
3. Pagalbai už kanapių sėklas taikomas Reglamento (EEB) Nr. 1164/89 7 straipsnis ir 8 straipsnio 1 dalies antra pastraipa bei 4 dalis.
3 straipsnis
1. 2 straipsnyje nurodytose pagalbos paraiškose pateikiama bent ši informacija:
a) plotas, nuo kurio nuimtas sėklų derlius;
b) jei sėklas iškūlė pareiškėjas: sėklų derliaus kiekis ir vieta, kur jos saugomos, o jei jos yra parduotos ar pristatytos, - supirkėjo pavardė, vardas ir adresas bei jam pristatyti kiekiai;
c) jei pareiškėjas sėklų neiškūlė: vieta, kur kanapių stiebeliai yra saugomi arba, jei jie parduoti ar pristatyti, - supirkėjo pavardė, vardas ir adresas bei jam pristatyti stiebelių kiekiai.
2. Jei pagalbos paraiškoje nėra šio straipsnio 1 dalyje nurodytos informacijos, pareiškėjas privalo kompetentingoms institucijoms ją pateikti per pagalbos paraiškai pateikti nustatytą terminą.
4 straipsnis
Pagalbai taikomas tipinis perskaičiavimo kursas, kuris galiojo rugsėjo 1 d. po kiekvienų prekybos metų pradžios.
5 straipsnis
1. Atlikdamos Reglamento (EEB) Nr. 1496/89 2 straipsnyje numatytus patikrinimus, valstybės narės atlieka atrankinius patikrinimus vietoje, kaip vykdomi įprasti darbai, susiję su kanapių sėklų derliaus nuėmimu. Taip patikrinama bent 5 % pagalbos paraiškų, atsižvelgiant į atitinkamų plotų geografinį pasiskirstymą. Tokių patikrinimų svarbiausias tikslas - patikrinti, ar kanapės buvo išrautos ar nupjautos tik jau visiškai susiformavus sėkloms.
Jei ženklių neatitikimų nustatoma 6 % ar daugiau iš visų patikrinimų, valstybės narės nedelsdamos apie tai praneša Komisijai ir nurodo, kokių priemonių imamasi.
Valstybės narės gali reikalauti, kad augintojai pateiktų kitus būtinus dokumentus.
2. Jei šio straipsnio 1 dalyje numatytas patikrinimas rodo, kad plotas, už kurį prašoma pagalbos:
a) yra mažesnis už patikrinimo metu nustatytą plotą, taikomas nustatytasis plotas;
b) yra didesnis už patikrinimo metu nustatytą plotą, nepažeidžiant jokių nuobaudų, numatytų pagal nacionalinės teisės aktus ir c punkto nuostatas, taikomas nustatytasis plotas, atėmus ploto, už kurį prašoma pagalbos ir nustatytojo ploto skirtumą, išskyrus atvejus, kai tas skirtumas atitinkamos valstybės narės yra laikomas pateisinamu; pastaruoju atveju taikomas nustatytasis plotas;
c) yra didesnis už patikrinimo metu nustatytą plotą ir jei asmeniui, pateikusiam atitinkamą deklaraciją, deklaracijose arba paraiškose nurodyti plotai tais pačiais ar ankstesniais prekybos metais buvo sumažinti pagal Reglamento (EEB) Nr. 1164/89 7 ar 8 straipsnį arba pagal šios dalies b punktą, išskyrus atvejus, kai tas skirtumas atitinkamos valstybės narės yra laikomas pateisinamu, pagalbos paraiška atmetama.
Valstybės narės Komisijai praneša apie priemones, kurių jos imasi pagal šią straipsnio dalį.
6 straipsnis
Kanapes auginančios valstybės narės pagalbą išmoka iki kovo 31 d., pasibaigus prekybos metams.
7 straipsnis
1. Iki kiekvienų metų vasario 15 d. kanapes auginančios valstybės narės Komisijai praneša apie plotus, nuo kurių nuimtas derlius, apie sėklų kiekius, nurodytus pateiktose pagalbos paraiškose, ir apie kiekvieno 1 straipsnio 2 dalyje minėto atrankinio patikrinimo rezultatą.
2. Ne vėliau kaip iki kito mėnesio, einančio po to mėnesio, kurį pagalba už kiekvienus prekybos metus buvo išmokėta, pabaigos valstybės narės Komisijai praneša apie plotus, už kuriuos buvo išmokėta pagalba.
8 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje dieną.
Jis taikomas nuo 1989-1990 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 m. spalio 23 d.